Ce vrea să spună Dragoș Pătraru? Se mai întoarce la Digi 24 după concediu? Realizatorul emisiunii Starea Nației a fost evaziv chiar în emisiunea difuzată în această seară.

Publicitate

În debutul emisiunii sale de miercuri seara, penultima din acest sezon, Pătraru a spus că, în opinia sa sunt „puține șanse să ne vedem tot aici, din august”

„Am constatat că e o mare diferență între cum vedem lumea, noi cei de la Starea Nației și cum o văd oamenii de la această fabrică (RCS&RDS - n.r.)”.

Pătraru le-a transmis însă telespectatorilor că se vor „revedea” și că va vorbi pe larg în ediția de joi, 29 iunie, a emisiunii Starea Nației.

Dragoș Pătraru, în debutul emisiunii de miercuri seara:

„Azi și mâine mai avem și ați scăpat de noi. Mă rog, în opinia mea sunt puține șanse să ne vedem tot aici, din august. Am constatat că e o mare diferență între cum vedem lumea, noi cei de la Starea Nației și cum o văd oamenii de la această fabrică. Dar vestea bună e că ne vom revedea. Mai multe despre asta vă spun mâine seară.”

Până la ora publicării știrii, Dragoș Pătraru nu a putut fi contactat pentru detalii.

Reamintim că luna trecută Pătraru a criticat în emisiunea sa deciziile editoriale ale conducerii Digi24 de a nu difuza nimic despre despre înregistrările difuzate de Antena 3, în care Ioan Bendei ajuta o procuroare DNA cu instalarea unor telefoane.

„Nu fugi, mă, de subiect, ci îl ataci, îl pui pe masă, îl întorci pe toate părțile. Pentru că asta ar trebui să faci tu, ca instituție de presă, că nu ești în slujba lui Bendei sau a RCS&RDS. Și nu primești salariu ca să taci, primești un salariu pentru că muncești”, a spus Dragoș Pătraru în emisiunea sa din 23 mai.

Pătraru a făcut într-un material de șase minute ce n-a făcut Digi24 într-o săptămână: a adus și pe Digi24 cazul Bendei - DNA, subiect pornit de Antena 3.

„Apar unii cu niște acuzații grave și tu te faci că plouă, deși între minciunile și manipulările pe care le lansează acei oameni - oho, sunt destule - se află și chestiuni grave, de interes public, care trebuie dezbătute serios în societate. Dar, nu, tu te uiți în altă parte ca și cum nimic nu s-ar fi întâmplat. Urât e să fii slugă, mă”, a mai adăugat Pătraru.

Iulia Bunea

iulia.buneapaginademedia.ro